CELEX: 
Language: el
Date: 2017-09-20 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΚ) αριθ. 589/2008 όσον αφορά τις προδιαγραφές εμπορίας για τα αυγά ελεύθερης βοσκής όταν η πρόσβαση των ορνίθων σε υπαίθριους χώρους είναι περιορισμένη

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΚ) αριθ. 589/2008 της Επιτροπής θεσπίζει λεπτομερείς κανόνες για την εφαρμογή του κανονισμού (ΕΚ) αριθ. 1234/2007 του Συμβουλίου όσον αφορά τις προδιαγραφές (πρότυπα) εμπορίας των αυγών. Ειδικότερα, στο παράρτημα II σημείο 1 του κανονισμού (ΕΚ) αριθ. 589/2008 καθορίζονται οι ελάχιστες απαιτήσεις για τα «αυγά ελεύθερης βοσκής». Ο κανονισμός (ΕΕ) αριθ. 1308/2013 αντικατέστησε τον κανονισμό (ΕΚ) αριθ. 1234/2007 και εξουσιοδοτεί την Επιτροπή να εκδίδει κατ’ εξουσιοδότηση πράξεις στον τομέα αυτόν, σύμφωνα με το άρθρο 227.
            
            
               Σύμφωνα με τις ισχύουσες προδιαγραφές εμπορίας, τα αυγά δεν μπορούν πλέον να επισημαίνονται ως «αυγά ελεύθερης βοσκής» όταν η πρόσβαση των ορνίθων σε υπαίθριους χώρους περιορίζεται για κτηνιατρικούς λόγους για διάστημα που υπερβαίνει τις 12 εβδομάδες. Οι εστίες γρίπης των πτηνών που εκδηλώθηκαν κατά το 2016/17 ήταν τέτοιες ώστε τα κτηνιατρικά μέτρα περί εγκλεισμού των ορνίθων υπερέβησαν το εν λόγω όριο και τα αυγά έπρεπε να διατίθενται στο εμπόριο ως αυγά «αχυρώνα ή στρωμνής», με ανάλογη απώλεια αξίας.
            
            
               Κρίνεται αναγκαίο να τροποποιηθεί το παράρτημα II του κανονισμού (ΕΚ) αριθ. 589/2008 ώστε να προσαρμοστεί το σχετικό πρότυπο εμπορίας και να προβλεφθεί μεγαλύτερη περίοδος παρέκκλισης. Στο πλαίσιο της παρούσας αναθεώρησης διευκρινίζεται επίσης η ημερομηνία έναρξης της περιόδου παρέκκλισης, με σκοπό την εναρμόνιση της εφαρμογής σε ολόκληρη την Ένωση. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή συζήτησε τα στοιχεία που πρέπει να περιλαμβάνει το σχέδιο κατ’ εξουσιοδότηση κανονισμού, με εμπειρογνώμονες που διορίστηκαν από τα κράτη μέλη, σε 5 συνεδριάσεις της ομάδας εμπειρογνωμόνων ΚΟΑ κατά την περίοδο Μαρτίου — Ιουλίου 2017 και έλαβε υπόψη τις απόψεις και θέσεις που εκφράστηκαν κατά τη διάρκεια των εν λόγω διαβουλεύσεων, καθώς και στοιχεία που συζητήθηκαν στις συνεδριάσεις με ενδιαφερόμενους φορείς.
            
            
               Το σχέδιο κατ’ εξουσιοδότηση κανονισμού τέθηκε προς δημόσια διαβούλευση στη διαδικτυακή πύλη της Επιτροπής για τη βελτίωση της νομοθεσίας, για διάστημα τεσσάρων εβδομάδων, από τις 7 Αυγούστου έως τις 4 Σεπτεμβρίου 2017. Συνολικά, ελήφθησαν 40 απαντήσεις. Το ήμισυ περίπου των σχετικών απαντήσεων υποβλήθηκε από μεμονωμένους πολίτες και το υπόλοιπο ήμισυ από επαγγελματικές οργανώσεις. Τα σχόλια και οι προτάσεις κατανέμονται ισόρροπα μεταξύ επιχειρηματικών οργανώσεων που ζητούν μια πιο ευέλικτη προσέγγιση, π.χ. την ακόμη μεγαλύτερη επέκταση της προτεινόμενης παρέκκλισης, και των πολιτών που υποστηρίζουν ότι η προτεινόμενη περίοδος παρέκκλισης είναι ήδη υπερβολική. Επομένως, το σχέδιο κειμένου φαίνεται να επιτυγχάνει κατάλληλη ισορροπία. Η υπέρβαση των προτεινόμενων τροποποιήσεων με την πρόβλεψη ακόμη μεγαλύτερων περιόδων παρέκκλισης θα έθετε σε κίνδυνο την αξιοπιστία των προδιαγραφών εμπορίας.
            
            
               Οι εμπειρογνώμονες του Ευρωπαϊκού Κοινοβουλίου ενημερώθηκαν για το σύνολο των εν λόγω συζητήσεων και κλήθηκαν να συμμετάσχουν σε όλες τις συνεδριάσεις.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κατ’ εξουσιοδότηση κανονισμός τροποποιεί τον κανονισμό (ΕΚ) αριθ. 589/2008 της Επιτροπής όσον αφορά τις προδιαγραφές εμπορίας για τα αυγά ελεύθερης βοσκής όταν η πρόσβαση των ορνίθων σε υπαίθριους χώρους υπόκειται σε περιορισμούς.
            
            
               Προκειμένου να διασφαλιστεί η εναρμονισμένη εφαρμογή της περιόδου παρέκκλισης για τα «αυγά ελεύθερης βοσκής» και να ληφθούν υπόψη οι πρόσφατες και μελλοντικές παρατεταμένες επιζωοτίες, είναι αναγκαίο να διευκρινιστεί η έναρξη της περιόδου παρέκκλισης και να προβλεφθεί μεγαλύτερη περίοδος παρέκκλισης. Ως εκ τούτου, οι προδιαγραφές εμπορίας για τα αυγά ελεύθερης βοσκής όταν η πρόσβαση των ορνίθων σε υπαίθριους χώρους είναι περιορισμένη πρέπει να τροποποιηθούν, ώστε να εξασφαλιστεί μεγαλύτερη ευελιξία για τους παραγωγούς ενώ παράλληλα θα διαφυλάσσεται η αξιοπιστία των προδιαγραφών εμπορίας και θα διασφαλίζεται η εμπιστοσύνη των καταναλωτών.
            
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 20.9.2017
            
            
               για την τροποποίηση του κανονισμού (ΕΚ) αριθ. 589/2008 όσον αφορά τις προδιαγραφές εμπορίας για τα αυγά ελεύθερης βοσκής όταν η πρόσβαση των ορνίθων σε υπαίθριους χώρους είναι περιορισμένη
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου
                  1
               , και ιδίως το άρθρο 75 παράγραφος 2,
            
         
         
            
               Εκτιμώντας τα ακόλουθα:
            
            
               (1)Ο κανονισμός (ΕΚ) αριθ. 589/2008 της Επιτροπής
                  2
                θεσπίζει λεπτομερείς κανόνες για την εφαρμογή του κανονισμού (ΕΚ) αριθ. 1234/2007 του Συμβουλίου
                  3
                όσον αφορά τις προδιαγραφές εμπορίας των αυγών. Ειδικότερα, το παράρτημα II σημείο 1 του κανονισμού (ΕΚ) αριθ. 589/2008 καθορίζει τις ελάχιστες απαιτήσεις για τα «αυγά ελεύθερης βοσκής».
            
            
               (2)Ο κανονισμός (ΕΕ) αριθ. 1308/2013 αντικατέστησε τον κανονισμό (ΕΚ) αριθ. 1234/2007 και εξουσιοδοτεί την Επιτροπή να εκδίδει κατ’ εξουσιοδότηση πράξεις σχετικά με το θέμα αυτό σύμφωνα με το άρθρο 227.
            
            
               (3)Το παράρτημα II σημείο 1 στοιχείο α) του κανονισμού (ΕΚ) αριθ. 589/2008 προβλέπει περίοδο παρέκκλισης για την εμπορία αυγών ως «αυγών ελεύθερης βοσκής» σε περιπτώσεις περιορισμένης πρόσβασης σε υπαίθριους χώρους, λόγω της επιβολής περιορισμών βάσει της νομοθεσίας της Ένωσης, συμπεριλαμβανομένων των κτηνιατρικών περιορισμών για την προστασία της δημόσιας υγείας και της υγείας των ζώων, αλλά για διάστημα που δεν υπερβαίνει τις 12 εβδομάδες. Λόγω της εμφάνισης σοβαρών εστιών γρίπης των πτηνών στην Ένωση, κρίνεται αναγκαίο να προβλεφθεί μεγαλύτερη περίοδος παρέκκλισης και να διευκρινιστούν περαιτέρω οι κανόνες με σκοπό την εναρμονισμένη εφαρμογή τους σε ολόκληρη την Ένωση, ιδίως όσον αφορά την έναρξη της περιόδου παρέκκλισης.
            
            
               (4)Ως εκ τούτου, το παράρτημα II του κανονισμού (ΕΚ) αριθ. 589/2008 θα πρέπει να τροποποιηθεί αναλόγως.
            
            
               (5)Για να διασφαλιστεί η άμεση εφαρμογή του εν λόγω μέτρου, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το παράρτημα II του κανονισμού (ΕΚ) αριθ. 589/2008 αντικαθίσταται από το κείμενο του παραρτήματος του παρόντος κανονισμού. 
            
            
               Άρθρο 2
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 20.9.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
               
            
         
         
            
                  
                     (1)
                  ΕΕ L 347 της 20.12.2013, σ. 671. 
               
               
                  
                     (2)
                  Κανονισμός (ΕΚ) αριθ. 589/2008 της Επιτροπής, της 23ης Ιουνίου 2008, για τον καθορισμό λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου σχετικά με τις προδιαγραφές εμπορίας των αυγών (ΕΕ L 163 της 24.6.2008, σ. 6).
               
               
                  
                     (3)
                  Κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (ΕΕ L 299 της 16.11.2007, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Ελάχιστες απαιτήσεις που πρέπει να πληρούν τα συστήματα παραγωγής για τις διάφορες μεθόδους εκτροφής ωοτόκων ορνίθων
            
            
               1.Τα «αυγά ελεύθερης βοσκής» πρέπει να παράγονται σε εγκαταστάσεις εκτροφής οι οποίες πληρούν τουλάχιστον τις προϋποθέσεις του άρθρου 4 της οδηγίας 1999/74/ΕΚ του Συμβουλίου.
            
            
               Πρέπει να πληρούνται ιδίως οι ακόλουθες προϋποθέσεις:
            
            
               α)οι όρνιθες πρέπει να έχουν αδιαλείπτως πρόσβαση σε υπαίθριους χώρους κατά τη διάρκεια της ημέρας. Ωστόσο, η απαίτηση αυτή δεν εμποδίζει τους παραγωγούς να περιορίζουν την πρόσβαση των ορνίθων σε υπαίθριους χώρους για περιορισμένο χρονικό διάστημα κατά τις πρωινές ώρες, σύμφωνα με τις συνήθεις ορθές γεωργικές πρακτικές, και ιδίως τις ορθές ζωοτεχνικές πρακτικές.
            
            
               Εάν τα μέτρα που θεσπίζονται βάσει της νομοθεσίας της Ένωσης επιβάλλουν τον περιορισμό της πρόσβασης των ορνίθων σε υπαίθριους χώρους για λόγους προστασίας της δημόσιας υγείας ή της υγείας των ζώων, τα αυγά μπορούν να διατίθενται στο εμπόριο ως «αυγά ελεύθερης βοσκής», παρά τον περιορισμό αυτό, υπό την προϋπόθεση ότι η πρόσβαση των ωοτόκων ορνίθων σε υπαίθριους χώρους δεν έχει περιοριστεί για περισσότερο από 16 συναπτές εβδομάδες. Η μέγιστη αυτή περίοδος αρχίζει από την ημερομηνία κατά την οποία περιορίστηκε πράγματι η πρόσβαση της εν λόγω ομάδας ορνίθων, που έχουν εισαχθεί ταυτόχρονα στον ορνιθώνα, σε υπαίθριους χώρους·
            
            
               β)ο υπαίθριος χώρος που διατίθεται για τις όρνιθες καλύπτεται, στο μεγαλύτερο μέρος του, με βλάστηση και δεν χρησιμοποιείται για άλλους σκοπούς, παρά μόνον ως οπωρώνας, αραιό δάσος και βοσκότοπος, εάν η τελευταία χρήση επιτρέπεται από τις αρμόδιες αρχές·
            
            
               γ)η πυκνότητα των ορνίθων στον υπαίθριο χώρο δεν επιτρέπεται να υπερβαίνει ποτέ τις 2 500 όρνιθες ανά εκτάριο διαθέσιμης επιφάνειας ή τη μία όρνιθα ανά 4 m2. Ωστόσο, όταν υπάρχει ελάχιστη διαθέσιμη επιφάνεια 10 m2 ανά όρνιθα, εφαρμόζεται η εκ περιτροπής πρακτική και οι όρνιθες έχουν ίση πρόσβαση σε όλο τον χώρο καθ’ όλη τη διάρκεια ζωής του σμήνους, κάθε περίφρακτος χώρος που χρησιμοποιείται πρέπει ανά πάσα στιγμή να εξασφαλίζει τουλάχιστον 2,5 m2 ανά όρνιθα·
            
            
               δ)ο υπαίθριος χώρος δεν πρέπει να εκτείνεται πέραν μιας ακτίνας 150 μέτρων από το πλησιέστερο άνοιγμα του κτιρίου. Ωστόσο, επιτρέπεται επέκταση έως 350 μέτρα από το πλησιέστερο άνοιγμα του κτιρίου υπό την προϋπόθεση ότι υπάρχουν αρκετά προστατευτικά υπόστεγα, όπως αναφέρεται στο άρθρο 4 παράγραφος 1 σημείο 3 στοιχείο β) σημείο ii) της οδηγίας 1999/74/ΕΚ, κατανεμημένα ομοιόμορφα σε ολόκληρη την έκταση του υπαίθριου χώρου, με τέσσερα τουλάχιστον υπόστεγα ανά εκτάριο.
            
            
               2.Τα «αυγά αχυρώνα ή αυγά στρωμνής» πρέπει να παράγονται σε εγκαταστάσεις εκτροφής οι οποίες πληρούν τουλάχιστον τις προϋποθέσεις του άρθρου 4 της οδηγίας 1999/74/ΕΚ του Συμβουλίου.
            
            
               3.Τα «αυγά κλωβοστοιχίας» πρέπει να παράγονται σε εγκαταστάσεις εκτροφής οι οποίες πληρούν τουλάχιστον:
            
            
               α) τις προϋποθέσεις του άρθρου 5 της οδηγίας 1999/74/ΕΚ έως τις 31 Δεκεμβρίου 2011· ή
            
            
               β) τις προϋποθέσεις του άρθρου 6 της οδηγίας 1999/74/ΕΚ.
            
            
               4.Για εγκαταστάσεις με λιγότερες από 350 ωοτόκες όρνιθες ή για εγκαταστάσεις στις οποίες εκτρέφονται ωοτόκες όρνιθες αναπαραγωγής, τα κράτη μέλη δύνανται να επιτρέπουν παρεκκλίσεις από τα σημεία 1 και 2 του παρόντος παραρτήματος όσον αφορά τις υποχρεώσεις που αναφέρονται στο άρθρο 4 παράγραφος 1 σημείο 1 στοιχείο δ) δεύτερη περίοδος, στο άρθρο 4 παράγραφος 1 σημείο 1 στοιχείο ε), στο άρθρο 4 παράγραφος 1 σημείο 2, στο άρθρο 4 παράγραφος 1 σημείο 3 στοιχείο α) σημείο i) και στο άρθρο 4 παράγραφος 1 σημείο 3 στοιχείο β) σημείο i) της οδηγίας 1999/74/ΕΚ.